En international sømil, international nautisk mil, blot nautisk mil eller sømil blev i 1929 ved en international konference sat til 1.852 meter. For andre definitioner af sømil se tabellen i mil. Det er den længdeenhed som benyttes til søs og ved flyvning. Den danner grundlaget for hastighedsenheden knob. En international sømil, svarer til et bueminut (1/60 af en breddegrad) af en storcirkel på jordens overflade. Da der har hersket usikkerhed om omkredsens længde, har der også været variationer fra det ene land til det andet om længden af en sømil. På en international hydrografisk konference i 1929, fastsatte man længden af en sømil til 1.852 meter, svarende til at man afrundede omkredsen af en storcirkel til 40.000 km. Denne længde af en sømil er siden accepteret af de fleste lande.